ddrg/super_eurlex huggingface dataset:
KIRJALLINEN KYSYMYS E-0258/01 esittäjä(t): Lord Inglewood (PPE-DE) komissiolle. Jälleenmyyntikorvaus.



Virallinen lehti nro 318 E , 13/11/2001 s. 0029 - 0030



KIRJALLINEN KYSYMYS E-0258/01 esittäjä(t): Lord Inglewood (PPE-DE) komissiolle (8. helmikuuta 2001) Aihe: Jälleenmyyntikorvaus Mihin toimiin komissio aikoo ryhtyä taatakseen jälleenmyyntikorvausta koskevan direktiiviehdotuksen tavoitteiden mukaisen riittävän ja yhtenäisen suojan ja varmistaakseen, että jäsenvaltiot noudattavat Euroopan yhteisön perustamissopimuksen 5 artiklan määräyksiä direktiiviehdotuksen täytäntöönpanossa, erityisesti kun on kyse verotuksesta? Frederik Bolkesteinin komission puolesta antama vastaus (3. huhtikuuta 2001) Arvoisa parlamentin jäsen on huolissaan alkuperäisen taideteoksen tekijän oikeutta jälleenmyyntikorvaukseen koskevassa Euroopan parlamentin ja neuvoston direktiiviehdotuksessa(1) yhdenmukaistamatta jätettyjen, jälleenmyyntikorvausta koskevien tekijöiden mahdollisista vaikutuksista sisämarkkinoille. Direktiiviehdotuksen tarkoituksena on saada aikaan jälleenmyyntikorvauksia koskeva yhdenmukaistettu oikeudellinen kehys sitä varten, että yhteisön modernin ja nykytaiteen markkinat toimisivat hyvin. Noudattaakseen Euroopan yhteisön perustamissopimuksen 5 artiklassa määrättyjä velvoitteita komissio on ehdotuksessaan keskittynyt yhdenmukaistamaan pelkästään sellaisia lainsäädännön eroja, joilla on sisämarkkinoiden toimintaa vääristävä vaikutus ja estämään sellaisten uusien erojen syntyminen, joilla voi olla vääristävä vaikutus. Ehdotuksen perusteluosassa komissio perustelee valintaansa sekä oikeudelliselta että taloudelliselta kannalta. Neuvosto on 19. kesäkuuta 2000(2) antamassaan yhteisessä kannassa toistanut samat perustelut ja lisännyt niitä. Yhteisen kannan 11 artiklassa neuvosto säätää yhteyskomitean perustamisesta, jonka tehtävänä on nimenomaan järjestää neuvotteluja tämän direktiivin soveltamisesta johtuvista kysymyksistä. Samassa artiklassa säädetään, että komissio tekee tietyssä määräajassa muita tämän direktiivin vaikutusten tehostamiseksi tarpeellisina pitämiään ehdotuksia. Tämän säännöksen ansiosta direktiivin soveltamista voidaan valvoa ja tarvittaessa ehdottaa siihen täydentäviä säännöksiä. Tällaiset ehdotukset eivät kuitenkaan voi koskea verotusta, sillä tämä direktiivi koskee tekijänoikeuksien yhdenmukaistamista, eikä siinä käsitellä jäsenvaltioiden verotusjärjestelmiä. (1) EYVL C 178, 21.6.1996. (2) EYVL C 300, 20.10.2000.
KIRJALLINEN KYSYMYS E-0570/01 esittäjä(t): Christopher Heaton-Harris (PPE-DE) komissiolle. Energian ja liikenteen pääosaston tarkastuslausuma.



Virallinen lehti nro 261 E , 18/09/2001 s. 0147 - 0148



KIRJALLINEN KYSYMYS E-0570/01 esittäjä(t): Christopher Heaton-Harris (PPE-DE) komissiolle (27. helmikuuta 2001) Aihe: Energian ja liikenteen pääosaston tarkastuslausuma Komissaari Fischler totesi 7. helmikuuta 2001 pidetyssä talousarvion valvontavaliokunnan kokouksessa, että vuonna 1999 maatalouden pääosaston rahatapahtumien täsmällinen virhemarginaali oli 3,06 %. Voisiko erityisesti energia- ja liikenneasioista vastaava komissaari EU:n toimielinten yhteistyön ja avoimuuden nimissä ilmoittaa vastaavan luvun pääosastonsa rahatapahtumista? Jos lukua ei voida ilmoittaa, mikä siihen on syynä? Michaele Schreyerin komission puolesta antama yhteinen vastaus kirjallisiin kysymyksiin P-0553/01, E-0554/01, E-0555/01, E-0556/01, E-0557/01, E-0558/01, E-0559/01, E-0560/01, E-0561/01, E-0562/01, E-0563/01, E-0564/01, E-0565/01, E-0566/01, E-0567/01, E-0568/01, E-0569/01 ja E-0570/01 (11. huhtikuuta 2001) Komissio muistuttaa arvoisalle kysyjälle, että tilintarkastustuomioistuin ei ilmoita yleistä talousarviota koskevassa tarkastuslausumassaan virheprosentteja, koska sen mielestä olisi liiallista yksinkertaistamista punnita komission taloushallinnon menestyksellisyyttä tämän yhden luvun perusteella. Tilintarkastustuomioistuin päättikin kolme vuotta sitten, ettei se julkista enää yleisiä virheprosentteja, vaan kehittää tarkastuslausumaan liittyviä menetelmiä antaakseen vastuuvapauden myöntäjälle yksityiskohtaista havainnollista tietoa. Tilintarkastustuomioistuin on lisäksi tehnyt useaan otteeseen selväksi, että yleistä virheprosenttia alemman tason luvun ilmoittaminen esimerkiksi jollekin toiminta-alalle tai pääosastolle veisi täysin harhaan. Tilintarkastustuomioistuin tarkastaa vain rajoitetun määrän tapahtumia, joten se ei voi vahvistaa pitävästi tällaista alemman tason virheprosenttia. Komissio ei näin ollen voi toimittaa pyydettyjä tietoja arvoisalle kysyjälle.
KIRJALLINEN KYSYMYS E-0968/01 esittäjä(t): Eurig Wyn (Verts/ALE) komissiolle. Maatilojen koneiden rajoitettu käyttö.



Virallinen lehti nro 364 E , 20/12/2001 s. 0015 - 0015



KIRJALLINEN KYSYMYS E-0968/01 esittäjä(t): Eurig Wyn (Verts/ALE) komissiolle (30. maaliskuuta 2001) Aihe: Maatilojen koneiden rajoitettu käyttö Voiko komissio vahvistaa, että ehdotettu fysikaalisia tekijöitä koskeva direktiivi rajoittaa maatilojen koneiden käytön jopa kahteen tuntiin päivässä? Eikö komissionkin mielestä nämä ehdotukset ole epäkäytännöllisiä suurimmalle osalle maanviljelijöistä? Eikö komissionkin mielestä näissä ehdotuksissa niin ikään jätetään huomiotta maanviljelyn todelliset olosuhteet, erityisesti sadonkorjuuaikaan, ja maatilojen vaihtelevat koot sekä tästä aiheutuvat maatilojen koneita ja niiden käyttöaikoja koskevat vaihtelevat tarpeet? Anna Diamantopouloun komission puolesta antama yhteinen vastaus kirjallisiin kysymyksiin E-0698/01 ja E-0968/01 (8. toukokuuta 2001) Komissio hyväksyi joulukuussa 1992 ehdotuksen direktiiviksi terveyttä ja turvallisuutta koskevista vähimmäisvaatimuksista koskien työntekijöiden joutumista alttiiksi fyysisten tekijöiden aiheuttamille vaaroille(1). Parlamentin ja talous- ja sosiaalikomitean lausuntojen jälkeen komissio teki muutetun ehdotuksen(2) heinäkuussa 1994. Ehdotuksen päätarkoituksena oli luoda viitekehys kaikille fyysisille tekijöille, jotta voitaisiin laatia selkeä ja yhtenäinen strategia näille tekijöille altistuvien työntekijöiden terveyden ja turvallisuuden suojelemiseksi. Ehdotuksessa käsitellään fyysisiä tekijöitä, joiden osalta on riittävästi tieteellistä näyttöä perustelemaan yhteisön toimia - melua (kuulovamman vaara), tärinää (käteen, käsivarteen ja koko vartaloon kohdistuvat vaarat) sekä sähkömagneettisia kenttiä ja optista säteilyä (ihmiskehoon indusoituvasta sähkövirrasta, sähköiskuista ja palovammoista sekä lämpöenergian absorboitumisesta johtuvat terveysvaarat). Komission ehdotuksessa ei rajoiteta ajoneuvojen käyttöä maatiloilla eikä määrätä erikseen koneiden päästörajoista. Sosioekonomisten vaikutusten arviointi, jonka komissio laati esityksen aikoihin, ei osoittanut maatiloille koituvan kohtuutonta taakkaa määrättyjen ehkäisytoimien noudattamisesta. (1) EYVL C 77, 18.3.1993. (2) KOM(94) 284 lopullinen.
KIRJALLINEN KYSYMYS E-1654/01 esittäjä(t): PROF.SIR Neil MacCormick (Verts/ALE) komissiolle. Eläinten hyvinvointi ja hanhenmaksa.



Virallinen lehti nro 364 E , 20/12/2001 s. 0168 - 0168



KIRJALLINEN KYSYMYS E-1654/01 esittäjä(t): PROF.SIR Neil MacCormick (Verts/ALE) komissiolle (12. kesäkuuta 2001) Aihe: Eläinten hyvinvointi ja hanhenmaksa Onko hanhenmaksan tuottaminen lintuja pakkosyöttämällä komission mielestä sopusoinnussa eläinten hyvinvointia koskevien käsitysten kanssa? Aikooko komissio ryhtyä toimenpiteisiin tässä asiassa mielipiteensä seurauksena? David Byrnen komission puolesta antama vastaus (26. heinäkuuta 2001) Joissakin jäsenvaltioissa hanhen- tai ankanmaksan tuotanto on hyväksytty ja perinteinen elinkeino. Tuotantoeläinten suojelusta 20. heinäkuuta 1998 annetussa neuvoston direktiivissä 98/58/EY(1) säädetään perusperiaatteet kaikkien tuotantoeläiminä pidettävien eläinlajien, mukaan lukien hanhen- tai ankanmaksan tuotantoa varten pidettävien lintujen, suojelusta Euroopan yhteisössä. Kesäkuussa 1999 tuotantoeläinten suojelua koskevan eurooppalaisen yleissopimuksen puitteissa hyväksyttiin kaksi hanhen- tai ankanmaksan tuotantoon kasvatettavien ankkojen ja hanhien suojelua koskevaa suositusta. Suositusten mukaan hanhen- tai ankanmaksan tuotanto olisi sallittua vain siellä, missä sitä nytkin tuotetaan, ja toimivaltaiset viranomaiset valvovat tuotantoa, jotta varmistetaan suositusten täytäntöönpano. Lisäksi suosituksissa todetaan yleissopimuksen sopimuspuolille, että niiden on ilmoitettava vuosittain pysyvälle eläinlääkintäkomitealle saavutetuista tuloksista ja toimista, joita on toteutettu eläinsuojien ja hoitomenetelmien parantamiseksi sekä tuotannon valvomiseksi. Kaikki jäsenvaltiot ovat myös yleissopimuksen sopimuspuolia ja ovat velvoitettuja panemaan suositukset täytäntöön. Lisäksi komissio kannustaa kehittämään sellaisia lintujen ruokintamenetelmiä, jotka eivät ole eläinten hyvinvoinnin kannalta niin ongelmallisia. Komissiolla ei ole tällä hetkellä suunnitteilla ehdotuksia, jotka velvoittaisivat ruokintakäytäntöjen muuttamiseen. (1) EYVL L 221, 8.8.1998.
KIRJALLINEN KYSYMYS E-0528/01 esittäjä(t): José García-Margallo y Marfil (PPE-DE) komissiolle. Talousennusteet.



Virallinen lehti nro 350 E , 11/12/2001 s. 0020 - 0021



KIRJALLINEN KYSYMYS E-0528/01 esittäjä(t): José García-Margallo y Marfil (PPE-DE) komissiolle (22. helmikuuta 2001) Aihe: Talousennusteet Komission jäsen Solbes ilmoitti 19. tammikuuta 2001, että öljyn hinta on odotettua alhaisempi ja että euron kurssikehitys on parempi kuin arvioissa, joita komissio käytti makrotaloudellisten ennusteidensa pohjana marraskuussa. Millä tavoin ja missä määrin nämä muutokset vaikuttavat yhteisön makrotalouteen? Pedro Solbes Miran komission puolesta antama vastaus (20. kesäkuuta 2001) Komission 22. marraskuuta 2000 julkaisemat ennusteet perustuivat mm. arvioihin, joiden mukaan öljyn hinta olisi vuonna 2001 keskimäärin 30 Yhdysvaltain dollaria tynnyriltä ja euron arvo 0,90 dollaria. Tähän mennessä (13. maaliskuuta) öljyn hinta on ollut vuonna 2001 noin 12 prosenttia ennustettua alhaisempi ja euron kurssi dollariin nähden 3 prosenttia arvioitua korkeampi. Nämä öljyn hinnan ja valuuttakurssin muutokset eivät ole erityisen merkittäviä ja ne ovat kyseisten muuttujien tavanomaisen vaihtelun rajoissa. Jos tilanne jatkuisi tällaisena koko vuoden, sillä olisi yhteisön talouteen rajallinen vaikutus, joka koskisi erityisesti seuraavia tekijöitä: - Inflaation pitäisi olla hitaampi kuin tilanteessa, jossa valuuttakurssit ja öljyn hinta olisivat säilyneet muuttumattomina. Ottaen huomioon ainoastaan polttoaineiden hintoihin kohdistuvan suoran vaikutuksen (ja jättäen huomioimatta muihin kuluttajahintoihin kohdistuvat mahdolliset toissijaiset vaikutukset) yhdenmukaistetun kuluttajahintaindeksin (YKHI) nousun voidaan odottaa hidastuvan 0,10,2 prosenttia vuoden 2001 aikana. Euron vahvistuminen voimistaisi jonkin verran tätä kuluttajahintainflaatioon kohdistuvaa vaikutusta. - Bruttokansantuotteen (BKT) kasvu: alhaisempi öljyn hinta lisää kotitalouksien reaalituloja ja yritystoiminnan kannattavuutta ja siten kulutusta ja investointeja. Korkeampi valuuttakurssi toisaalta vähentää viejien hintakilpailukykyä ja pienentää siten vientiä ja talouskasvua. Öljyn hinnan muutoksen ja valuuttakurssin nettovaikutus bruttokansantuotteen kasvuun vuonna 2001 on siten tietyssä määrin epävarmaa. Öljyn hinnan ja valuuttakurssien muutokset eivät ole ainoita uusia tekijöitä yhteisön talouden ulkoisessa toimintaympäristössä. Erityisesti Yhdysvaltojen talouden viime vuoden lopulta jatkuneen hidastumisen aste ei ollut täysin nähtävissä silloin, kun komissio teki viime ennusteensa.
KIRJALLINEN KYSYMYS P-1665/01 esittäjä(t): Juan Ojeda Sanz (PPE-DE) komissiolle. Taideteosten kuljetukset.



Virallinen lehti nro 340 E , 04/12/2001 s. 0242 - 0242



KIRJALLINEN KYSYMYS P-1665/01 esittäjä(t): Juan Ojeda Sanz (PPE-DE) komissiolle (1. kesäkuuta 2001) Aihe: Taideteosten kuljetukset Taideteoksia kuljetetaan julkisiin näyttelyihin ja tapahtumiin, ja siksi kuljetuspalvelut kuuluvat julkisiin hankintoihin. Komissio pyrkii lopettamaan syrjivät toimet, joilla yrityksiä estetään osallistumasta toisissa jäsenvaltioissa järjestettäviin tarjouskilpailuihin. Saksan museoiden käytännön mukaan niiden taideteosten kuljetuksen hoitaa poikkeuksetta saksalainen yritys, vaikka tarjouskilpailu ja näyttely järjestettäisiin Espanjassa. Tämän takia joudutaan tilanteisiin, joissa saksalaiset museot kieltävät teostensa kuljetuksen muilta kuin määräämältään saksalaiselta yritykseltä, vaikka Espanjassa järjestetyn tarjouskilpailun olisi voittanut espanjalainen yritys. Museot siis kieltäytyvät hyväksymästä Espanjassa järjestetyn julkisen tarjouskilpailun tulosta. Tietääkö komissio, millaiset seuraukset saksalaisten museoiden käytännöllä on julkisille tarjouskilpailuille Espanjan kaltaisissa valtioissa? Jos ei, voiko se ryhtyä tutkimaan tätä kuljetettavien teosten arvon takia erityisen kiinnostavaa asiaa, jotta yhteismarkkinoista säädetyt tavoitteet saavutetaan? Onko hyväksyttävää, että yhteisön julkisista tarjouskilpailuista annettuja direktiivejä noudattavan valtion pitää myöntyä siihen, että saksalaiset museot ja julkinen taho, josta ne ovat riippuvaisia, määräävät espanjalaiset tarjouskilpailun järjestäjät käyttämään saksalaista yritystä pakollisena agenttina? Onko lisäksi laillista, että agentiksi määrätty saksalainen yritys osallistuu suorasti tai epäsuorasti tarjouskilpailuun? On olemassa tarve yhdenmukaistaa taideteosten kuljetuspalveluita tarjoavia yrityksiä koskevia säännöksiä. Minkälaisia todisteita komissio tarvitsisi tehdäkseen ehdotuksen tästä asiasta? Frederik Bolkesteinin komission puolesta antama vastaus (5. heinäkuuta 2001) Komissiolla ei ole tietoa saksalaisten museoiden taideteosten kuljetuspalveluita koskevasta mahdollisesti syrjivästä käytännöstä. Komissio ryhtyy arvoisan parlamentin jäsenen vaatimiin toimiin ja pyytää toimivaltaisilta viranomaisilta kannanottoa asiaan sekä tutkii, voidaanko asiassa soveltaa julkisia hankintoja ja palvelujen vapaata tarjoamista koskevaa yhteisön lainsäädäntöä. Kuten arvoisa parlamentin jäsen korosti, sekä julkisia hankintoja koskevissa yhteisön direktiiveissä että EY:n perustamissopimuksen 49 artiklassa (ent. 59 artikla) kielletään suora tai epäsuora kansalaisuuteen perustuva syrjintä.
KIRJALLINEN KYSYMYS E-1040/01 esittäjä(t): Camilo Nogueira Román (Verts/ALE) komissiolle. Espanjan keskushallinnon lakisääteinen budjettikäytäntö, joka edellyttää ehdottomasti, etteivät valtio ja autonomiset alueet saa esittää alijäämäistä talousarviota.



Virallinen lehti nro 340 E , 04/12/2001 s. 0153 - 0153



KIRJALLINEN KYSYMYS E-1040/01 esittäjä(t): Camilo Nogueira Román (Verts/ALE) komissiolle (3. huhtikuuta 2001) Aihe: Espanjan keskushallinnon lakisääteinen budjettikäytäntö, joka edellyttää ehdottomasti, etteivät valtio ja autonomiset alueet saa esittää alijäämäistä talousarviota Pitääkö komissio sopivana ja tarpeellisena tai laillisena, että Amsterdamin Eurooppa-neuvoston 1997 hyväksymän vakaus- ja kasvusopimuksen määräysten noudattamiseksi Espanjan hallitus määrää lakiin perustuvana nolla-alijäämän valtion ja autonomisten alueiden talousarvioihin ja jättää näin huomiotta autonomisten alueiden perustuslaillisen itsemääräämisoikeuden? Pedro Solbes Miran komission puolesta antama vastaus (11. kesäkuuta 2001) Rahaliiton jäsenenä Espanja on sitoutunut noudattamaan keskipitkän aikavälin tavoitetta eli lähellä tasapainoa olevaa tai ylijäämäistä julkisen talouden rahoitusasemaa. Tämä tavoite on vahvistettu vakaus- ja kasvusopimuksessa(1). Yleisesti katsotaan, että tavoitteen saavuttaminen luo taloudelle vakaat ja terveellä pohjalla olevat puitteet ja parantaa Espanjan talouden keskipitkän aikavälin näkymiä. Neuvoston lausunnossa tammikuussa 2001 tarkistetusta Espanjan vakausohjelmasta kannustettiin jatkamaan julkisen talouden vakauttamista ja katsottiin, että julkisen talouden sopeuttaminen olisi helpompaa, jos siihen osallistuisivat kaikki julkisen talouden eri tasot. Komissio ei kuitenkaan suosi jotain tiettyä tapaa, jolla toteuttaa vakaus- ja kasvusopimuksen tavoitteiden saavuttamisen edellyttämä julkisen talouden eri alasektoreiden sisäinen koordinaatio. Tämä asia on jokaisen jäsenvaltion itsensä päätettävissä. Komissio ei myöskään pysty arvioimaan, onko Espanjan parlamentin käsittelyssä oleva talousarvion uudistamista koskeva lakiesitys (Ley de estabilidad presupuestaria) perustuslain mukainen. (1) EYVL C 236, 2.8.1997.
KIRJALLINEN KYSYMYS E-1150/01 esittäjä(t): Christopher Huhne (ELDR) komissiolle. Maataloustuotteiden hinnat.



Virallinen lehti nro 340 E , 04/12/2001 s. 0181 - 0181



KIRJALLINEN KYSYMYS E-1150/01 esittäjä(t): Christopher Huhne (ELDR) komissiolle (10. huhtikuuta 2001) Aihe: Maataloustuotteiden hinnat Jatkokysymyksenä komission vastaukseen, jonka se antoi kysymykseeni E-0338/01(1), tiedustelen komissiolta, voiko se nyt arvioida viiden tärkeimmän maataloustuotteen prosentuaalisen hintaeron yhteisössä kunkin vuoden lopussa viiden viimeisen vuoden aikana siten, että se perustaa vastauksensa erityisiin ja ajan tasalla oleviin hintatietoihin sekä sisämarkkinoilta että maailmamarkkinoilta. Vuoden loppu tarkoittaa vuoden viimeistä markkinapäivää, ja mieluiten viimeisen markkinapäivän sulkemisaikaa. Jos komissio katsoo, että nämä tiedot eivät ole riittävän edustavia, komissio voi antaa täydentävät tiedot jokaisen kuukauden lopun luvuista viiden viimeisen vuoden aikana. (1) EYVL C 235 E, 21.8.2001, s. 180. Franz Fischlerin komission puolesta antama vastaus (7. kesäkuuta 2001) Viiden tärkeimmän maataloustuotteen sisämarkkina- ja maailmanmarkkinahintojen välinen prosentuaalinen ero yhteisössä kunkin vuoden lopussa viiden viimeisen vuoden aikana on esitetty jäljempänä olevassa taulukossa. Se perustuu yhteisten markkinajärjestelyjen hallinnoinnissa käytettyihin erityisiin ja päivitettyihin hintatietoihin sekä sisämarkkinoilta että maailmanmarkkinoilta. Tämä vertailu on ainoa tapa kuvata tilannetta tiettynä ajankohtana, koska tilanteeseen vaikuttavat monet tekijät kuten yksittäiset markkinat, tuote-eritelmät, euron ja dollarin välinen valuuttakurssi jne. Tiettyjen maataloustuotteiden sisämarkkina- ja maailmanmarkkinahintojen välinen ero kunkin vuoden lopussa >TAULUKON PAIKKA>
KIRJALLINEN KYSYMYS E-0984/01 esittäjä(t): Ulpu Iivari (PSE) komissiolle. EU:n tukemien tiedotuskampanjoiden kieliasu.



Virallinen lehti nro 318 E , 13/11/2001 s. 0169 - 0170



KIRJALLINEN KYSYMYS E-0984/01 esittäjä(t): Ulpu Iivari (PSE) komissiolle (30. maaliskuuta 2001) Aihe: EU:n tukemien tiedotuskampanjoiden kieliasu Euroopan unioni ja Intercitrus-niminen organisaatio toteuttavat yhteistyössä sitrushedelmien käyttöä markkinoivaa kampanjaa, jonka yhtenä osana on Internet-sivusto osoitteessa www.orangefruit.net. Sivuston suomenkielisen osan koko teksti on kielellisesti kömpelöä ja monilta osin täysin ala-arvoista. Jopa Euroopan unionista käytetään sivuilla nimitystä Euroopan yhteisyys. Seuraavat lainaukset puhukoot puolestaan: Vuodesta 1998 lähtien Euroopan yhteisyys ja Intercitrus ovat lyöneet vetoa terveyden puolesta, ne ovat tehneet erilaisia kamppanjoita mainostaen luonnollisten appelsiinien ja clementiinien terveeellisiä ja maullisia ominaisuuksia. Levittää appelsiinien ja clementiinien ominaisuuksia ja selittää ravitsemuksen hyödyt asukkaille, nämä ovat kamppanjan objektiivit, Intercitruksen rahoittama, jossa on mukana rahoituksessa Euroopan yhteisyys. Sivuston mukaan kampanjaan käytetään varoja ainakin 4,6 miljoonaa euroa. Sitä toteutetaan kahdeksassa EU:n jäsenmaassa. Edellä olevaan viitaten kysyn komissiolta: 1. Mihin toimiin komissio aikoo ryhtyä em. kampanjan kieliasun korjaamiseksi? 2. Mihin toimiin komissio aikoo ryhtyä, että kaikissa Euroopan unionin tukea saavissa kampanjoissa käytettävä kieli on virheetöntä ja ymmärrettävää ja että kampanjat näin myös edistävät mm. Euroopan kielten teemavuoden 2001 tavoitteita? Franz Fischlerin komission puolesta antama vastaus (23. toukokuuta 2001) Komissio ilmoittaa arvoisalle parlamentin jäsenelle, että yhteys suomenkielisille sivuille on katkaistu Internet-sivuston orangefruit.net kotisivulta. Komissio on myös pyytänyt InterCitrus-organisaatiota poistamaan itse suomenkieliset sivunsa. On selvää, että yhteisö ei osallistu sivuston suomenkielisen osan rahoitukseen. Komissio painottaa, että kyseessä oleva mainoskampanja on välillisen hallinnan alainen: mainoskampanjan valvonnasta on sääntöjenmukaisesti vastuussa toimivaltainen elin, tässä tapauksessa Espanjan maatalousministeriö. Komissio huolehtii kuitenkin kampanjan seurannasta, minkä perusteella se on ryhtynyt edellä mainittuihin toimenpiteisiin.
KIRJALLINEN KYSYMYS E-0614/01 esittäjä(t): Christopher Heaton-Harris (PPE-DE) komissiolle. Jalkapallon siirtomaksut.



Virallinen lehti nro 261 E , 18/09/2001 s. 0159 - 0160



KIRJALLINEN KYSYMYS E-0614/01 esittäjä(t): Christopher Heaton-Harris (PPE-DE) komissiolle (1. maaliskuuta 2001) Aihe: Jalkapallon siirtomaksut On väitetty, että jalkapallon siirtomaksuista tällä hetkellä käytävä keskustelu käynnistyi joidenkin yksittäisten valitusten pohjalta. Kuinka monta valitusta komissio oli saanut, kun se alkoi keskustella jalkapalloilun edustajien kanssa? Kuinka monta valitusta se on kaikkiaan saanut? Kuka on esittänyt nämä valitukset ja miksi? Kuinka moni komission vastaanottamista edustajista on pyytänyt säilyttämään nykyisen järjestelmän? Mario Montin komission puolesta antama vastaus (19. huhtikuuta 2001) Kansainvälistä jalkapalloliittoa FIFAa vastaan joulukuussa 1998 aloitettu menettely perustui alun perin neljään viralliseen kanteluun. Komissio sai sittemmin vielä viidennen. Syyskuussa 2000, jolloin komission ja jalkapalloliittojen väliset neuvottelut tiivistyivät, vedettiin pois kaksi samasta tapauksesta tehtyä kantelua FIFAn kanssa tehdyn sopimuksen tuloksena. Komission periaatteena on olla ilmoittamatta kantelijoiden nimiä EY:n perustamissopimuksen kilpailusääntöjen soveltamista koskevien menettelyjen yhteydessä. Kantelut kohdistuivat ennen kaikkea kahteen kansainvälisiä pelaajasiirtoja koskevaan FIFAn sääntöön: sopimuksen yksipuolisen purkamisen täydellinen kieltäminen ja siirtosummien maksaminen sopimusten päättyessä tapauksissa, jotka eivät kuulu Bosman-tuomion soveltamisalaan. Komissiolle on esitetty lukuisia kannanottoja FIFAn nykyisten sääntöjen säilyttämisen puolesta. Useissa kannanotoissa on myös vaadittu näiden sääntöjen muuttamista. Maaliskuun 5. päivänä pidetyssä kokouksessa FIFA sitoutui yhteisymmärryksessä Euroopan jalkapalloliiton UEFAn kanssa muuttamaan nopeasti pelaajien asemaa ja pelaajasiirtoja koskevia vuonna 1997 annettuja sääntöjään julkistettujen periaatteiden mukaisesti.